LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖS ŪKIO MINISTRO 2011 M. BALANDŽIO 12 D. ĮSAKYMO NR. 3D-314 „dĖL ŽEMĖS ŪKIO MINISTERIJOS PROGRAMŲ PRIEMONĖMS ĮGYVENDINTI SKIRTŲ LĖŠŲ ADMINISTRAVIMO TVARKOS APRAŠO PATVIRTINIMO“ PAKEITIMO

2020 m. vasario 27 d. Nr. 3D- 132

Vilnius

P a k e i č i u Lietuvos Respublikos žemės ūkio ministro 2011 m. balandžio 12 d. įsakymą Nr. 3D-314 „Dėl Žemės ūkio ministerijos programų priemonėms įgyvendinti skirtų lėšų administravimo tvarkos aprašo patvirtinimo“ ir jį išdėstau nauja redakcija:

„LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖS ŪKIO MINISTERIJOS VYKDOMŲ PROGRAMŲ PRIEMONĖMS IR PAPRIEMONĖMS ĮGYVENDINTI SKIRTŲ LĖŠŲ ADMINISTRAVIMO TVARKOS APRAŠO PATVIRTINIMO

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo 8 straipsnio 4 dalimi,

t v i r t i n u Žemės ūkio ministerijos vykdomų programų priemonėms ir papriemonėms įgyvendinti skirtų lėšų administravimo tvarkos aprašą.“

Žemės ūkio ministras	Andrius Palionis

PATVIRTINTA

Lietuvos Respublikos žemės ūkio

ministro 2011 m. balandžio 12 d.

įsakymu Nr. 3D-314

(Lietuvos Respublikos žemės ūkio

ministro 2020 m. vasario 27 d. įsakymo

Nr. 3D-132

redakcija)

ŽEMĖS ŪKIO MINISTERIJOS VYKDOMŲ PROGRAMŲ PRIEMONĖMS IR PAPRIEMONĖMS ĮGYVENDINTI SKIRTŲ LĖŠŲ ADMINISTRAVIMO TVARKOS APRAŠAS

I SKYRIUS

BENDROSIOS NUOSTATOS

1.	Žemės ūkio ministerijos vykdomų programų priemonėms ir papriemonėms įgyvendinti skirtų lėšų administravimo tvarkos aprašas (toliau – aprašas) reglamentuoja Žemės ūkio ministerijos (toliau – ministerija) vykdomų programų (toliau – programa) priemonėms ir papriemonėms įgyvendinti skirtų lėšų, išskyrus Europos Sąjungos finansinės paramos lėšas, bendrojo finansavimo lėšas, valstybės lėšas, skirtas valstybės kapitalo investicijoms, ministerijos ir ministerijos valdymo srities įstaigų, kurios finansuojamos pagal tvirtinamas programų sąmatas nesudarant sutarčių, išlaidoms finansuoti (toliau – lėšos), administravimo tvarką.

2.	Šio aprašo nuostatos:

2.1. susijusios su programos priemonei ir (arba) papriemonei įgyvendinti skirtų lėšų paskirstymu pagal veiklos sritis ir (arba) lėšų gavėjus, netaikomos, kai programos priemonei ir (arba) papriemonei skirtos lėšos paskirstomos vadovaujantis Lietuvos Respublikos viešųjų pirkimų įstatymu;

2.2. susijusios su sutarčių dėl programos priemonės ir (arba) papriemonės finansavimo sudarymu ir atsiskaitymu pagal jas, netaikomos, kai programos priemonei ir (arba) papriemonei įgyvendinti skirtos lėšos paskirstomos vadovaujantis Lietuvos Respublikos viešųjų pirkimų įstatymu arba programos priemonės ir (arba) papriemonės įgyvendinimo taisyklėse nurodyta, kad už programos priemonei ir (arba) papriemonei įgyvendinti skirtų lėšų išmokėjimą lėšų gavėjams atsakinga ne ministerija, o kita programos priemonę ir (arba) papriemonę administruojanti institucija.

3.	Šiame apraše vartojamos sąvokos:

3.1. Programos priemonės ir (arba) papriemonės vadovas – žemės ūkio ministro įsakymu patvirtintas ministerijos savarankiško struktūrinio padalinio arba ministerijos valdymo srities įstaigos vadovas, kuris koordinuoja ir kontroliuoja ministerijos programos tam tikros priemonės ir (arba) papriemonės tikslų įgyvendinimą.

3.2. Už programos priemonės ir (arba) papriemonės įgyvendinimą atsakingas asmuo (toliau – atsakingas asmuo) – programos priemonės ir (arba) papriemonės vadovo parinktas ir žemės ūkio ministro įsakymu paskirtas ministerijos arba jos valdymo srities įstaigos darbuotojas, organizuojantis ministerijos programos tam tikros priemonės ir (arba) papriemonės įgyvendinimą.

3.3. Programos tęstinė priemonė arba papriemonė – ilgiau kaip vienus metus tęsiama tam tikra programos priemonė arba papriemonė.

II SKYRIUS

PROGRAMŲ PRIEMONĖMS ir papriemonėms SKIRtų LĖŠŲ ADMINISTRAVIMo TVARKA

4.	Programų priemonių ir (arba) papriemonių vadovai, atsakingi asmenys arba ministerijos struktūrinių padalinių vadovai, vadovaudamiesi ministerijos Strateginiu veiklos planu, programų priemonių ir (arba) papriemonių įgyvendinimo taisyklėmis, programiniais dokumentais ir kitais teisės aktais, teikia pasiūlymus:

4.1.	Žemės ūkio ministerijos strateginio planavimo komitetui (toliau – Strateginio planavimo komitetas) ir (arba) Žemės ūkio ministerijos vykdomų programų priemonių įgyvendinimo priežiūros komisijai (toliau – Priemonių priežiūros komisija), kurių sudėtis tvirtinama žemės ūkio ministro įsakymu, dėl lėšų poreikio esamoms ir naujoms programų priemonėms ir (arba) papriemonėms įgyvendinti;

4.2.	Strateginio planavimo komitetui ir (arba) priemonių priežiūros komisijai, kitai priemonių ir (arba) papriemonių įgyvendinimo taisyklėse nurodytai komisijai arba komitetui, kurių sudėtis tvirtinama žemės ūkio ministro įsakymu, dėl programų priemonėms ir (arba) papriemonėms skirtų lėšų paskirstymo pagal veiklos sritis ir (arba) lėšų gavėjus.

5.	Strateginio planavimo komitetas, Priemonių priežiūros komisija, kita programos priemonės ir (arba) papriemonės įgyvendinimo taisyklėse nurodyta komisija arba komitetas, vadovaudamiesi savo darbo reglamentu, kuris tvirtinamas žemės ūkio ministro įsakymu, išnagrinėja programų priemonių ir (arba) papriemonių vadovų, atsakingų asmenų ir ministerijos struktūrinių padalinių vadovų pateiktus siūlymus ir priima sprendimą dėl programų priemonių, papriemonių ir (arba) veiklos sričių finansavimo tikslingumo, lėšų gavėjų tinkamumo ir skiriamų lėšų dydžio.

6.	Tuo atveju, kai priimami sprendimai yra susiję su lėšų skyrimu programų priemonėms ir (arba) papriemonėms ir jų tikslinimu, ministerijos administracijos padalinys, atsakingas už biudžeto planavimą ir sudarymą, remdamasis Strateginio planavimo komiteto protokolu ir (arba) Priemonių priežiūros komisijos protokolu, rengia Lietuvos Respublikos žemės ūkio ministro įsakymo dėl ministerijos vykdomų programų sąmatų pagal priemones patvirtinimo projektą, kuriame nurodomi programų, priemonių ir papriemonių pavadinimai, kodai, programų finansavimo šaltiniai, skiriami asignavimai, ir teikia jį pasirašyti žemės ūkio ministrui.

7.	Tuo atveju, kai priimami sprendimai yra susiję su priemonėms skirtų lėšų paskirstymu pagal priemonių veiklos sritis ir (arba) lėšų gavėjus ir jų tikslinimu, ministerijos administracijos padalinys, atsakingas už biudžeto planavimą ir sudarymą, remdamasis Strateginio planavimo komiteto protokolu ir (arba) Priemonių priežiūros komisijos protokolu, o kiti ministerijos struktūriniai padaliniai, remdamiesi konkrečių programų priemonių ir (arba) papriemonių įgyvendinimo taisyklėse nurodytos komisijos ar komiteto protokolu, parengia įsakymo dėl ministerijos vykdomų programų priemonėms ir (arba) papriemonėms patvirtintų lėšų paskirstymo pagal veiklos sritis ir (arba) lėšų gavėjus plano projektą, kuriame nurodomi programos, priemonės ir (arba) papriemonės pavadinimai, kodai, veiklos srities pavadinimas, lėšų gavėjas, skiriama lėšų suma, ir teikia pasirašyti žemės ūkio ministrui.

8.	Vadovaudamasis aprašo 6 ir 7 punktuose nurodytais įsakymais, atsakingas asmuo, jei jis nepaskirtas – programos priemonės ir (arba) papriemonės vadovas, pasitelkdamas kitus ministerijos struktūrinius padalinius, organizuoja sutarčių dėl programos priemonės ar papriemonės finansavimo sudarymą. Sutartys rengiamos ir sudaromos vadovaujantis Lietuvos Respublikos žemės ūkio ministerijos darbo reglamentu, patvirtintu Lietuvos Respublikos žemės ūkio ministro 2008 m. gruodžio 3 d. įsakymu Nr. 3D-658, šiuo aprašu ir kitais teisės aktais. Sutartyje turi būti nurodyta skiriamų lėšų suma, programos, pagal kurią skiriamos lėšos, pavadinimas, lėšų naudojimo tikslinė paskirtis, veiklos, kuriai finansuoti skiriamos lėšos, vertinimo kriterijai (ne mažiau kaip vienas), planuojamas detalus lėšų paskirstymas pagal išlaidų ekonominę paskirtį, prekių įsigijimo, darbų ir paslaugų atlikimo terminai, šalių įsipareigojimai, atsiskaitymo už įgyvendintą programos priemonę ar papriemonę ir gautų lėšų panaudojimą terminai ir tvarka, nuostata, kad metams pasibaigus nepanaudotos lėšos grąžinamos į ministerijos sąskaitą ne vėliau kaip iki sausio 10 d. Kai lėšų gavėjas dalį jam skiriamų lėšų numato naudoti darbo užmokesčiui, prie sutarties turi būti pridedama pažyma apie išlaidų darbo užmokesčiui apskaičiavimą.

9.	Tais atvejais, kai programos priemonė arba papriemonė yra tęstinė, ir finansavimas skiriamas visam tęstinės priemonės arba papriemonės įgyvendinimo laikotarpiui, tęstinės priemonės arba papriemonės finansavimo sąlygos gali būti peržiūrėtos ir pakeistos atsižvelgiant į kitais kalendoriniais metais šios rūšies priemonėms arba papriemonėms finansuoti skirtus asignavimus.

10.	Strateginio planavimo komitetui arba Priemonių priežiūros komisijai nutarus, iki šio aprašo 6 ir 7 punktuose nurodytų įsakymų įsigaliojimo, lėšos tęstinėms priemonėms arba papriemonėms finansuoti biudžetinių metų pradžioje gali būti skiriamos atskiru žemės ūkio ministro įsakymu.

11.	Sutartyje numatytos išlaidos gali būti viršytos iki 15 proc. pagal tam tikrus sutarties sąmatos išlaidų straipsnius, neviršijant bendros sutarties sąmatos sumos, ir yra tinkamos finansuoti be sutarties pakeitimo, jei atitinkamos programos priemonės arba papriemonės įgyvendinimo taisyklės nenumato kitaip.

12.	Įgyvendinus programos priemonę ir (arba) papriemonę ar numatytą veiklą, pasirašomas perėmimo aktas, kurį vizuoja sutarties rengėjas, jo tiesioginis vadovas, atsakingas asmuo ir pasirašo programos priemonės ir (arba) papriemonės vadovas, o tvirtina ministerijos kancleris. Tuo atveju, kai pateikiama biudžeto išlaidų sąmatos vykdymo ataskaita pagal formą Nr. 2, patvirtintą Lietuvos Respublikos finansų ministro 2008 m. gruodžio 31 d. įsakymu Nr. 1K-465, ją vizuoja Buhalterinės apskaitos skyriaus atsakingas darbuotojas.

13.	Programų priemonių ir (arba) papriemonių įgyvendinimą kontroliuoja priemonės ir (arba) papriemonės vadovas ir atsakingas asmuo.

14.	Atsiskaitymų kontrolę pagal pasirašytas sutartis vykdo ministerijos Buhalterinės apskaitos skyrius.

III SKYRIUS

PROGRAMOS PRIEMONĖS ir (arba) papriemonės VADOVO PAREIGOS IR TEISĖS

15.	Programos priemonės ir (arba) papriemonės vadovas:

15.1.	savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, ministerijos Strateginiu veiklos planu, šiuo aprašu, programų priemonių ir (arba) papriemonių įgyvendinimo taisyklėmis, kitais teisės aktais;

15.2.	organizuoja programos priemonei ir (arba) papriemonei įgyvendinti taisyklių rengimą ir teikimą tvirtinti žemės ūkio ministrui;

15.3.	parenka atsakingus asmenis, kurie tvirtinami žemės ūkio ministro įsakymu. Prireikus gali siūlyti atsakingą asmenį keisti;

15.4.	vadovaudamasis aprašo 7 punkto nuostatomis, organizuoja įsakymo dėl ministerijos vykdomų programų priemonėms patvirtintų lėšų paskirstymo pagal priemones ir (arba) papriemones, veiklos sritis ir (arba) lėšų gavėjus plano projekto rengimą;

15.5.	teikia ministerijos administracijos padaliniui, atsakingam už biudžeto planavimą ir sudarymą, informaciją apie numatomas per metus nepanaudoti programų priemonėms ir (arba) papriemonėms skirtas lėšas arba apie numatomą papildomą lėšų poreikį joms įgyvendinti bei užtikrina lėšų perskirstymo planavimo dokumentų (veiksmų planų, tarpinstitucinių veiklos planų, sutarčių ir kt.), prireikus – ir kitų teisės aktų pakeitimus;

15.6.	koordinuoja ir kontroliuoja, asmeniškai atsako už sutarčių sudarymą ir jų vykdymą laiku;

15.7.	organizuoja programų priemonių ir (arba) papriemonių vykdymo svarstymą Strateginio planavimo komitete, Priemonių priežiūros komisijoje, kitoje programos priemonės ir (arba) papriemonės įgyvendinimo taisyklėse nurodytoje komisijoje ir (arba) komitete;

15.8.	pasirašo perėmimo aktus dėl sutartinių įsipareigojimų įvykdymo ir atsiskaitymo su lėšų gavėjais.

15.9.	didėjant lėšų poreikiui, nedelsdamas informuoja apie tai Priemonių priežiūros komisiją bei viceministrus pagal jiems priskirtą sritį ir teikia pasiūlymus dėl problemos sprendimo (pvz., mažinti paramos intensyvumą, nutraukti paramos teikimą ir kt.).

16.	Programos priemonės ir (arba) papriemonės vadovas turi teisę:

16.1.	siūlyti Strateginio planavimo komitetui, Priemonių priežiūros komisijai, kitai programos priemonės ir (arba) papriemonės įgyvendinimo taisyklėse nurodytai komisijai ir (arba) komitetui skirti priemonės ir (arba) papriemonės vykdymo ekspertizę;

16.2.	jei sutartiniai įsipareigojimai įvykdyti netinkamai, reikalauti per nurodytą laiką ištaisyti trūkumus;

16.3.	jeigu nevykdomos sutarties sąlygos, informuoti apie tai Strateginio planavimo komitetą, Priemonių priežiūros komisiją, kitą programos priemonės įgyvendinimo taisyklėse nurodytą komisiją ir (arba) komitetą.

IV SKYRIUS

ATSAKINGO ASMENS PAREIGOS IR TEISĖS

17.	Atsakingas asmuo:

17.1.	savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, ministerijos Strateginiu veiklos planu, šiuo aprašu, programų priemonių ir (arba) papriemonių įgyvendinimo taisyklėmis, kitais teisės aktais;

17.2.	rengia programų priemonių ir (arba) papriemonių įgyvendinimo taisyklių projektus;

17.3.	nagrinėja ir kaupia įstaigų, įmonių, kitų subjektų, pageidaujančių dalyvauti įgyvendinant programų priemones ir (arba) papriemones, paraiškas ir pasiūlymus, teikia juos svarstyti Strateginio planavimo komitetui, Priemonių priežiūros komisijai, kitai programos priemonės ir (arba) papriemonės įgyvendinimo taisyklėse nurodytai komisijai ir (arba) komitetui, organizuoja informacijos apie vykdomas programų priemones ir (arba) papriemones per internetą ir žiniasklaidos priemones sklaidą ar atlieka kitus programos priemonės ir (arba) papriemonės įgyvendinimo taisyklėse numatytus darbus;

17.4.	vadovaudamasis aprašo 7 punkto nuostatomis, rengia įsakymų dėl ministerijos vykdomos programos priemonei įgyvendinti patvirtintų lėšų paskirstymo pagal priemonių papriemones, veiklas ir (arba) lėšų gavėjus plano projektus;

17.5.	užpildo ir pasirašo Ministerijos vykdomų programų priemonėms patvirtintų lėšų paskirstymo pagal papriemones, veiklas ir (arba) lėšų gavėjus planą, kurio formą tvirtina ministerijos kancleris;

17.6.	organizuoja sutarčių dėl programos priemonės arba papriemonės įgyvendinimo sudarymą;

17.7.	prižiūri programos priemonės arba papriemonės vykdymo eigą, sutartyse numatytų darbų vykdymo kokybę, sutartinių įsipareigojimų vykdymą ir informuoja programos priemonės ir (arba) papriemonės vadovą;

17.8.	užtikrina, kad vykdant šio įsakymo nustatytus įpareigojimus teikiami duomenys būtų teisingi, tikslūs ir išsamūs, o gavus informaciją apie tai, kad pateikti duomenys neteisingi, netikslūs, neišsamūs, nedelsiant juos ištaiso, atnaujina arba papildo ir informuoja atsakingus ministerijos struktūrinius padalinius;

17.9.	nustatyta tvarka organizuoja susirašinėjimą visais programos priemonės įgyvendinimo klausimais;

17.10.	užpildo ir pasirašo Ministerijos vykdomų programų priemonėms gyvendinti sudarytų sutarčių įvykdymo vertinimo ataskaitą, kurios formą tvirtina ministerijos kancleris;

17.11.	vizuoja perėmimo aktus dėl sutartinių įsipareigojimų įvykdymo ir atsiskaitymo su lėšų gavėjais.

18.	Jeigu atsakingas asmuo nepaskirtas, visas 17 punkte išvardytas teises ir pareigas vykdo programos priemonės ir (arba) papriemonės vadovas.

_________________